**Plassering av havvind**

|  |
| --- |
| **Verbalforslag:** |
| Havvind skal ikke bygges eller gis konsesjon i:   * Viktige gyteområder og vandringsruter, samt sårbare oppvekstområder, for økonomisk eller økologisk viktige eller sensitive fiskebestander * Trekkruter for trekkfugler og viktige leveområder for sjøfugl, der det kan få negativ effekt på arter eller bestander * Migrasjonsruter for marine pattedyr * Viktige leveområder for truede arter på bunn og i vannmassene * Områder som er definert som særlig verdifulle og sårbare områder (SVO) i forvaltningsplanene for norske havområder før disse er utredet med tanke på marint vern etter naturmangfoldloven eller havmiljøloven * Områder med høyt naturlig karbonopptak og karbonlagring |

Stortinget har bedt Regjeringen om å “sikre at utbygging og drift av havvindparker og annen fornybar energiproduksjon på norsk sokkel har vesentlig bedre natur- og miljøregnskap enn tidligere energiprosjekter i Norge. Utbygging og drift skal gjøres på en måte som sikrer svært lav eller positiv samlet naturpåvirkning over tid.” (Vedtak 737 fra 10. juni 2022)

Det første og viktigste for å bygge havvind med lav naturpåvirkning er valg av plassering. Havforskningsinstituttet, Energi Norge, Fiskarlaget, Fiskebåt, DNV og WWF har i [et innspill til OED 6. januar 2023 om tildelingskriterier for havvind](https://media.wwf.no/assets/attachments/Innspill-fra-sameksistensgruppen-til-OED-060123.pdf) definert at utbygger bør legge frem en plan/strategi for hvordan de skal unngå utbygging i:

* «Viktige gyteområder og vandringsruter, samt sårbare oppvekstområder, for økonomisk eller økologisk viktige eller sensitive fiskebestander
* Trekkruter for trekkfugler og viktige leveområder for sjøfugl, der det kan få negativ effekt på arter eller bestander
* Migrasjonsruter for marine pattedyr
* Viktige leveområder for truede arter på bunn og i vannmassene
* Områder som er definert som særlig verdifulle og sårbare områder (SVO) i forvaltningsplanene for norske havområder før disse er utredet med tanke på marint vern etter naturmangfoldloven eller havmiljøloven
* Områder med høyt naturlig karbonopptak og karbonlagring»

Hvis havvind bygges i denne typen for områder vil det kunne få en stor naturpåvirkning, som både går direkte mot Stortingets vedtak og regjeringens intensjoner om at natur og klima skal være en ramme rundt all politikk. Både vindkraftbransjen, fiskenæringen, akademia og miljøorganisasjoner er åpenbart enige i dette, og ønsker å unngå det.

For å sikre at havvind ikke bygges i denne typer for områder bør det derfor tydelig defineres i statsbudsjettets satsinger for å bidra til å utvikle havvind i Norge. Dette er viktig både for å ivareta norsk maritim natur, for å skape forutsigbarhet, og for å signalisere at natur vil bli ivaretatt i havvindutbyggingen, samt unngå en opinion mot utbyggingen lignende den Norge har hatt på landvind.